Вячеслав Куприянов
В памет на философа Г.Г.

Превод от руски: Нели Пигулева, —

chitanka.info

В памет на философа Г.Г.[0]

Да страдаш от това, че мислиш,

от това, че мисълта е безплътна

и с нея не можеш да влезеш в по-близки

отношения, нея не можеш да я обладаеш еднолично.

Нея трябва непременно да я предадеш на друг,

знаейки, че няма по-страшен подарък от чуждата мисъл.

Но с чуждата мисъл може да се породят други мисли,

които ще пораснат, и за теб, най-вероятно,

ще забравят. И ето, внезапно един ден можеш да се озовеш

отвъд пределите на незавършената картина на света,

там, където няма, може би, нищо друго освен

чист разум, тъмен като Хераклит,

и няма да намериш нито руска идея, нито еврейски въпрос,

нито сфера на американските жизнени интереси.

Нито грижа за къшея хляб и чашата водка.

Там ще те срещне, може би, трансцендентният Кант,

въртящ се посред звездите съгласно моралния закон,

ще огледа твоята празнота с критически поглед

и може би ще те запита ти защо не си немец,

а може и нищо да не те запита,

защото той вече знае от онзи свят всичко за този,

дали няма да се отнесе и към теб както към неизбежния

безкраен синтез на единицата?

[0] Георгий Гачев (1929–2008) — руски философ, доктор на филологическите науки, културолог, литературовед и естетик, бащата на Георгий Гачев — Димитър Гачев, е български политически емигрант в Русия. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.